Katrilli

Katrilli on kontratanssimuoto, jota tanssitaan neliössä tai kahdessa vastakkaisessa rivissä. 

 Historia 
1700-luvun alussa Ranskassa kehittyi neliössä tanssittu kontratanssi, jota kutsuttiin kotiljongiksi. Neliössä tanssittujen kontratanssien on usein ajateltu kehittyneen englantilaisista country danceista, mutta ranskalaisen tutkijan Jean-Michel Guilcherin mukaan niiden esikuvina olivat pikemminkin branlet, mihin myös ensimmäisen kotiljongin vuonna 1705 julkaissut Raoul-Auger Feuillet viittasi tanssiohjeessaan.Guilcher 1969; Feuillet 1705. Erästä kotiljongin monista versioista alettiin kutsua katrilliksi (ransk. quadrille = neliö), joka nimityksenä oli 1700-luvulla vielä vakiintumaton ja saattoi viitata erityyppisiin kotiljonkeihin. Esimerkiksi englantilainen tanssimestari S.J. Gardiner totesi vuonna 1786, että katrilli oli sama kuin kotiljonki, mutta siinä tanssi vain kaksi paria eikä neljä kuten kotiljongissa.Inglehearn 1998. Katrilli kuitenkin vakiintui 1800-luvun alussa Napoleonin keisarihovissa neljän parin tanssiksi, ja samalla siitä tuli eri puolella Eurooppaa erittäin suosittu. Yleisin muoto oli tuolloin viisivuoroinen katrilli, jonka vuorot olivat:
 Le Pantalon
 L’été
 La Poule
 La Pastourelle tai La Trenis
 Finale (tai La Polonaise)Rogers 2003, 15.
1800-luvulla tästä muodosta kehiteltiin useita erilaisia toisintoja, joissa paitsi vuorot myös tanssijoiden lukumäärä ja kuviokin saattoivat vaihdella. Neliökuvion sijaan katrillia alettiin tanssia myös kahdessa vastakkaissessa rivissä, ja esimerkiksi Wienistä tällaisesta tanssitavasta tuli normaali käytäntö katrillin kohdalla. Varhaisin tieto vastakkaisrivikatrillista on Ranskasta vuodelta 1847.Rogers 2003, 205. Tunnetuin katrillivariaatio on kuitenkin Les Lanciers, joka todennäköisesti syntyi Britteinsaarilla: varhaisin tieto tästä on vuodelta 1817.Rogers 2003, 87. Lanciers-katrilli tunnetaan kansantanssina esimerkiksi Norjassa ja Venäjän Karjalassa (lanssi, lantsik),Bakka & Wikan 1996; Ollikainen 1947; Malmi 1978. ja Tanskassa se kuuluu lukiolaisten kuten myös kuninkaallisen perheen tanssiperinteeseen vielä nykyäänkin.Damsholt 2009. 

Katrilli tunnettiin 1800-luvulla suurimmassa osassa Suomea, vaikkakin esimerkiksi suomenkielisellä Etelä-Pohjanmaalla se oli harvinainen. Suurimmassa osassa maata yleistyi Ruotsista saapunut, alun perin 1700-luvun Euroopassa juuri kotiljonkina tunnettu katrilli (ns. ruotsinkatrilli), jonka vuorot koostuivat yhdestä vaihtuvasta ja useasta toistuvasta osasta. Ranskalaisen kotiljongin varhaisimmassa tunnetussa versiossa oli kuusi vuoroa, mutta 1700-luvulla standardimuodoksi vakiintui yhdeksänvuoroinen kotiljonki.Rogers 2003.7. Suomessa ruotsinkatrillin perusmuodossa oli puolestaan kahdeksan vuoroa, jotka vastasivat suurelta osin standardikotiljongin vuoroja: ainoastaan kotiljongin toiseksi viimeinen vuoro L'allemande puuttui. Ruotsinkatrillin vuorojen lukumäärä vaihteli kuitenkin huomattavasti eri paikkakunnilla.Hoppu 2015. Perusmuodon vaihtuvat osat olivat: 
 Piiri tai marssi
 Ensimmäinen paripyörintä (karkelo, polkka paikalla)
 Toinen paripyörintä
 Tyttöjen piiri (risti)
 Poikien piiri (risti)
 Kuten 4. vuoro
 Kuten 5. vuoro
 Piiri, marssi tai tähti
Viimeisessä vuorossa toistuvat osat tulivat usein muunnellen: esimerkiksi vastuun aikana tyttö saattoi siirtyä vastakkaisen pojan pariksi ja myöhemmässä vaiheessa takaisin omalle parille.Hoppu 2006. 

Suomen ja Venäjän Karjalassa sekä kolttien keskuudessa yleistyi 1800-luvun loppupuolella Venäjältä saapunut katrilli, jossa ei yleensä ollut säännöllisesti toistuvia osia, vaan joka vuoro muodosti oman kokonaisuutensa. Näiden katrillien esikuvana oli edellä mainittu viisivuoroinen katrilli 1800-luvun alusta eikä kotiljonki kuten muualla Suomessa.Hoppu 2017, 22. 

Katrillin tyypillisiä osia ovat erilaiset piirit, vastuut, paikanvaihdot, läpikäynnit ja karkelot, joissa neliön tai rivien vastakkaisilla puolilla olevat parit tanssivat keskenään. Katrilleissa käytetään hyvin monenlaisia askeleita kävelystä ja juoksusta polkkaan ja valssiin, tahtilajista riippuen. Karjalaisissa katrilleissa perusaskel on kuitenkin lähes aina kävely tai ns. puolijuoksu. 

Karjalaisiin katrilleihin liittyy joskus improvisaatio-osuus, jossa pojat tanssivat ripaskaa tai muita voimaa tai akrobatiaa vaativia askelikkoja tyttöjen siiputtaessa eli tanssien liukuvin askelin heidän edessään. Improvisaatio-osuus päättyy paripyörintään. 

Suomessa ja Karjalassa on tanssittu myös useita katrillia monella tapaa muistuttavia tansseja kuten fyyrkantti (neliö, nelistö), kontra, ristikontra, sappu ja franseesi. Lisäksi erityisesti Keski-Suomesta on tallennettu pieniä neliössä tai vastakkaisissa riveissä tanssittuja tansseja, jotka ovat todennäköisesti katkelmia laajemmista katrilleista tai sen tapaisista tansseista. 

Suomalaisia ja karjalaisia katrilleja
pienoiskuva|Karjalassa Paatenessa naiset tanssivat katrillia juhannusaattona (1943).
Katrilli Huittisista
Katrilli Pomarkusta
Katrilli Ulvilasta
Katrilli Ahvensalmelta
Katrilli Viipurista
Ruotsinkatrilli Asikkalasta
Ruotsinkatrilli Sahalahdelta
Ruotsinkatrilli ViitasaareltaYouTube - Ruotsinkatrilli Viitasaarelta.
Katrilli Repolastawww.tanssi.net - Katrilli Repolasta .
Katrilli Aunuksestawww.tanssi.net - Katrilli Aunuksesta .
Katrilli SuojärveltäYouTube - Katrilli Suojärveltä.
Katrilli Kiestingistäwww.tanssi.net - Katrilli Kiestingistä .
Katrilli Prääsästä

Huutokatrilli 

Huutokatrillit tulivat muotiin 1980-luvulta lähtien suomalaisten kansantanssinharrastajien keskuudessa. Ne syntyivät vuosikymmenen alussa Kaustisella järjestetyillä katrillikursseilla, joissa katrillin vuoroja harjoiteltiin siten, että ohjaaja huusi eri vuoroja sattumanvaraisesti tanssin aikana.Hoppu 2007, 572. Huutokatrilleja tanssitaan tyypillisesti kansantanssi- ja kansanmusiikkitapahtumissa suurella joukolla. Ne ovat usein festivaalien keskiyön huipennuksia. 

Huutokatrilleissa muodostetaan spontaanisti useita noin 4–12 parin kuvioita, jotka tanssivat ohjaajan huutamia vuoroja, jotka opetellaan tanssin aikana. Sitä mukaa kuin vuoroja opitaan, tanssi etenee ja muuttuu vauhdikkaammaksi. Vuorot ovat melko yksinkertaisia: pareittain tehtäviä vastuita, portteja, karkeloita, ristejä, pyörintää, sekä pyörintää ja kättelyjä piirissä. Tanssi voi kestää tunninkin.

Tanssiin voi liittyä aloittelijakin; isossa joukossa kuviot oppii helposti.Tanssinkeskus

Huutokatrilleja tanssitaan joka kesä muun muassa Kaustisen festivaalilla, jonka pääareena täyttyy kymmenistä pareista. 

Katrillia voidaan esittää myös hevosten ryhmäkouluratsastuksena.

 Lähteet 

Bakka, Egil & Wikan, Arne 1996. Dansetradisjoner fra Finnmark. Trondheim: Finnmark Ungdomslag og Rådet for folkemusikk og folkedans.
Damsholt, Inger 2009. The one and only music for the Danish Lanciers: Time, space, and the method of East European Ethnochoreologists, Dansk årbog for musikforskning 36, sivut 43-62.
Feuillet, Raoul-August 1705. IIIIe Recueil de dances de bal pour l’année 1706. Recueillies et mises au Jour Par Mr Feuillet Mre de Dance Auteur de la Choréographie. Paris. http://gallica.bnf.fr/ark:/12148/bpt6k8599262.image 
Guilcher, Jean-Michel 1969. La Contredanse et les renouvellements de la danse française. Paris: Walter de Gruyter.
Hoppu, Petri 2006. Tanssi. Teoksessa Asplund, Hoppu, Laitinen, Leisiö, Saha, Westerholm. Suomen musiikin historia: Kansanmusiikki. Porvoo: WSOY., sivut 357−364.
Hoppu, Petri 2007. Nya riktningar i det finska Finland. Teoksessa Bakka & Biskop (toim.) Norden i dans: Folk - Fag - Forskning. Oslo: Novus, sivut 571–574.
Hoppu, Petri 2015. Kotiljongin jälkeläiset. Tanhuviesti (4), sivut 8–11. Teoksen nettiversio .
Hoppu, Petri 2017. Från kotiljong till röntyskä. Franska kontradanser i Finland, Karelen och Ingermanland. Folkdansforskning i Norden 40, sivut 20–26.
Inglehearn, Madeleine 1998. Minuet in the Late Eighteenth Century: Including a Reprint of S.J.Gardiner's "A Dancing Master's Instruction Book" of 1786. London: Madeleine Inglehearn.
Malmi, Viola. 1978. Narodnye tantsy Karelii. Petrozavodsk: Karelija. 
Ollikainen, Meri 1947. Karjalaisia leikkejä ja kansantanhuja. Suomen naisten liikuntakasvatusliiton julkaisuja 29. Porvoo: WSOY.
Rogers, Ellis A. 2003. The Quadrille. A practical guide to its origin, development and performance. Orpington: C & E Rogers.

Viitteet

Aiheesta muualla

 Nuorisoseura Katrilli ry
 Riihimäen ratsastuskoulun oppilaiden katrilli

Luokka:Historiallinen tanssi
Luokka:Suomalainen kansantanssi
Luokka:Ryhmätanssi